Марко Ганчев
За кокошката и за яйцето

chitanka.info

Пустото яйце и пусто пиле!

Колко философи в колко нощи

колко много свещи са стопили

и не само свещи, но и мощи!

Главното кое е все се питат

и до днеска умните мъжища.

Хайде, викам, да не се оплитат

вечно като пилета в кълчища.

Вижте, много близо нейде тука

е въпросът — в празната черупка!

Трябва да се хвърли на боклука,

щом черупката е вече с дупка.

Зная го това добре, понеже

майка ми съм виждал да помага

ново пиле да не се пореже:

счупваше черупката веднага.

И разперваше новодошлото

своите крилца по своя мярка.

А пък с нас не беше обществото

толкова любезна пилещарка.

Още няма го до таз минута

старите черупки да разкърти.

С клюнове на дърти марабута

трябва да трошим черупки дърти.

Но отвътре стръмно е яйцето:

драскаш, пискаш, пърхаш, току дойдеш

пак на хлъзгавото дъно, дето

бил си още като бе зародиш.

С нокти драскаме до изнемога,

но отворът все не се достига,

в който синьото око на Бога

поощрително към нас намига…

1982

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.